
	Относно раздел 1 „Проблем/проблеми за решаване“:
В представената частична предварителна оценка на въздействието не се разглежда конкретен проблем, а се представя обща информация за необходимостта от актуализиране на националната нормативна уредба (Наредба за норми за допустими емисии на серен диоксид, азотни оксиди и прах, изпускани в атмосферата от големи горивни инсталации, (Наредба)) в съответствие с Директива (ЕС) 2024/1785 на Европейския парламент и на Съвета от 24 април 2024 година за изменение на Директива 2010/75/ЕС на Европейския парламент и на Съвета относно емисиите от промишлеността (комплексно предотвратяване и контрол на замърсяването) и на Директива 1999/31/ЕО на Съвета относно депонирането на отпадъци, (Директива)). Следва да се формулира конкретен проблем в т. 1 и подробно да бъде описан в подточките 1.1  -  1.5 от раздела, в съответствие с идентифицирания проблем при изготвянето на директивата на ниво Европейски съюз (ЕС).
Напомняме, че прилагането на актовете на ЕС не представлява проблем само по себе си, а разделът трябва да съдържа подробна информация относно изискванията на директивата, какви са констатираните проблеми/необходимост от приемането ѝ, какво е актуалното положение в ЕС и на национално ниво, кои са пряко засегнатите и заинтересовани страни, кои са органите с ангажименти в процесите и т.н. Коректното определяне на проблемите, предпоставя формулиране на постижими цели и дава посоката за разработване на варианти на действие, които да са насочени към решаване на тези проблеми.
В настоящия си вид разделът не съдържа никаква информация относно случаите, целите и основанията за възникване на необходимост от предоставяне на дерогация от задължението за съответствие с нормите за допустими емисии за серен диоксид от всички комплексни разрешителни на горивни инсталации съгласно чл. 5 от наредбата. Проблемът може да бъде формулиран като „Липса на нормативно определена процедура за дерогация на нормите за допустими емисии, свързана с осигуряване на непрекъснатост на работата на инсталации от критично значение“.  
Обръщаме внимание, че когато приемането на нормативния акт произтича от правото на Европейския съюз, в оценката на въздействието може да се включи релевантна информация от препоръки, изследвания, оценки на въздействието или анализи на ниво ЕС. 
Препоръчваме да бъде ясно посочено, че се изпълнява мярка 155 от План за действие с мерките, произтичащи от членството на Република България в Европейския съюз.
Относно раздел 2 „Цели“:
 В момента като цел е заложено транспониране на последните изменения в директивата. Изменението на нормативната уредба е инструмент за постигане на съответните цели на политиката, поради което препоръчваме да се формулира по-конкретна цел, свързана с очакваните резултати от предлаганите нормативни промени. Добрата практика при формулиране на цели изисква по възможност те да бъдат обвързани с измерим резултат и с конкретни показатели. Също така е необходимо да бъдат определени такива цели, които да съответстват на идентифицирания проблем.
Относно раздел 3 „Заинтересовани страни“:
Препоръчваме разделът да бъде допълнен, като сред заинтересованите страни, освен посочените компетентни органи, е необходимо да се посочат кои са пряко и косвено засегнатите страни извън администрацията, като предлагаме да се определят например: бизнес оператори,  неправителствени организации, граждани, компетентни и контролни органи.
Относно раздел 4 „Варианти на действие. Анализ на въздействията“:
Вариантите на действие трябва да бъдат преразгледани и описани детайлно и обективно, като по принцип Вариант  1 „Без действие“ трябва да съдържа информация за действащите правни норми, неактуални процедури и изисквания, срокове и др., а във Вариант 2 се описват конкретните предложения за промени в подзаконовия нормативен акт. Анализът на вариантите следва да включва данни и за икономически, социални и екологични въздействия за всеки вариант, с цел да се предостави ясна информация за въздействията на вариантите, като основа за сравняване помежду им. 
При Вариант 2 следва да се анализира конкретното въздействие на предлаганите мерки върху всички засегнатите страни (бизнес оператори, неправителствени организации, граждани, компетентни и контролни органи) с предполагаемите положителни и отрицателни ефекти, които се очакват от тях. С оглед извършване на оценка на очакваното икономическо въздействие и въздействието върху околната среда препоръчваме в оценката да бъде включена налична информация относно:
· Кои са случаите, които изискват прилагане на дерогацията?
· С каква честота се осъществява официален контрол, в случай на прилагане на дерогация, с оглед контрола на въздействието върху околната среда и общественото здраве?
· Какви следва да бъдат мерките от страна на държавните органи в случай на сериозен недостиг на нискосернисто гориво за повече от шест месеца?
Следва да се мотивират изводите, че не се очакват отрицателни или специфични въздействия, предвид насоките относно извънредните кризисни ситуации и обстоятелствата, които ще се публикуват от страна на Европейската комисия.
Относно раздел 5 „Сравняване на вариантите“:
Смятаме за необходимо информацията, представена в този раздел да се допълни в съответствие с направените препоръки по предходните раздели. 



	*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.
**   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт.
***   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището.
****   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

	ИСКРЕН ИВАНОВ
ДИРЕКТОР НА ДИРЕКЦИЯ 
„КООРДИНАЦИЯ И МОДЕРНИЗАЦИЯ НА АДМИНИСТРАЦИЯТА“ В
АДМИНИСТРАЦИЯТА НА МИНИСТЕРСКИЯ СЪВЕТ





Становище от съгласуване на частична предварителна оценка на въздействието на проект на Закон за изменение и допълнение на Закона за 
Стр. 2 от 5
image1.emf
X


